b'\n_START_ARTICLE_\n3PL\n_START_PARAGRAPH_\n3PL je kratica za Third Party Logistics in pomeni zunanje izvajanje logisti\xc4\x8dnih storitev. Pri tem gre za to, da neko podjetje najame drugo (zunanje) podjetje, ki zanj opravlja logisti\xc4\x8dne storitve, kot so skladi\xc5\xa1\xc4\x8denje, priprava blaga, transport, distribucija in druge. Razlog, da podjetja prepu\xc5\xa1\xc4\x8dajo logisti\xc4\x8dne storitve oziroma njihove posamezne elemente zunanjim strokovnjakom in specialistom, je ugotovitev, da je to za njih cenovno sprejemljivej\xc5\xa1e in stro\xc5\xa1kovno u\xc4\x8dinkovitej\xc5\xa1e. Podjetje, ki se ukvarja z zunanjim izvajanjem logisti\xc4\x8dnih storitev (tako podjetje se imenuje\xc2\xa0\xc2\xbb3PL ponudnik\xc2\xab), lahko namre\xc4\x8d zaradi obsega poslovanja (3PL ponudnik navadno izvaja storitve za ve\xc4\x8d razli\xc4\x8dnih podjetij hkrati) dosega ve\xc4\x8dje racionalizacije in optimizacije na skoraj vseh podro\xc4\x8djih izvajanja logisti\xc4\x8dnih storitev.\n_START_SECTION_\nPrednosti 3PL\n_START_PARAGRAPH_\nPodjetje pridobi dodatne povr\xc5\xa1ine, ki jih lahko uporabi za pove\xc4\x8danje proizvodnih zmogljivosti ali kaj drugega, saj ne potrebuje ve\xc4\x8d prostorov za skladi\xc5\xa1\xc4\x8denje. Tudi potrebe po rokovanju z blagom v skladi\xc5\xa1\xc4\x8du ni ve\xc4\x8d, zato lahko delovno silo in obseg potrebne opreme zmanj\xc5\xa1ajo ali razporedijo drugam. S tem se precej zmanj\xc5\xa1ajo stro\xc5\xa1ki obratovanja in vzdr\xc5\xbeevanja opreme. V primeru, da je podjetje samo izvajalo distribucijo do kupcev, se stro\xc5\xa1ki zmanj\xc5\xa1ajo tudi na ra\xc4\x8dun odprave voznega parka (ni jim potrebno kupiti tovornjakov, kombijev, jih vzdr\xc5\xbeevati, imeti potrebne delovne sile). S pla\xc4\x8dilom storitve 3PL ponudniku podjetje sicer pla\xc4\x8duje del teh stro\xc5\xa1kov, ampak so ti manj\xc5\xa1i kot sicer._NEWLINE_Zelo pomembna prednost 3PL je poleg zmanj\xc5\xa1anih stro\xc5\xa1kov tudi vi\xc5\xa1ja kakovost logisti\xc4\x8dne storitve. S tem podjetje pridobi na svojem ugledu, zmanj\xc5\xa1a pa stro\xc5\xa1ke, povezane z re\xc5\xa1evanjem reklamacij. Vendar pri tem nastane tveganje: \xc4\x8de podjetje izvajanje logistike v celoti prepusti drugim, se lahko hitro zgodi, da za\xc4\x8dne izgubljati stik s strankami, zato je v takem primeru potrebno temu segmentu nameniti posebno pozornost.'